Azmi Ahmad

Azmi Ahmad (atau dikenali dengan Syeikh Azmi Ahmad) ialah seorang agamawan di Malaysia. Beliau ialah Mufti Pulau Pinang yang berkhidmat pada 1992 hingga 1997. Beliau juga pernah menjadi ketua hakim syarie di Pulau Pinang dan Wilayah Persekutuan. Beliau giat dalam badan kerajaan dan badan bukan kerajaan.

 Pendidikan 
Azmi mendapat pendidikan awal di Sekolah Kebangsaan Arau dan Sekolah Arab Alawiyyah, Arau. Setelah tamat pengajian menengah, dia menyambung pengajian di Universiti Baghdad, Iraq dalam bidang pengajian syariah & kesusteraan Arab dan memperoleh ijazah sarjana muda. Semasa bekerjaya, beliau pernah mengikuti kursus pengajian undang-undang di Universiti Islam Antarabangsa Malaysia pada 1987 dan memperolehi Diploma Kehakiman dan Pentadbiran Hukum Syarak, dan mengikuti kursus di Kolej Muslim London pada 1990 selama 6 bulan.

 Kerjaya 
Selepas bergraduasi dari Iraq, dia mula berkhidmat dalam perkhidmatan agama negeri-negeri. Dia bertugas sebagai pegawai penerangan agama di Jabatan Hal Ehwal Agama Islam Perak. Setelah itu, dia dilantik menjadi kadi di Kedah sebelum dilantik menjadi timbalan kadi besar Kedah. Pada 1990-1991, beliau dilantik sebagai Ketua Pendaftar Nikah, Cerai dan Rujuk di Alor Setar, Kedah sehingga bersara pada 1991.

Selepas bersara, beliau dilantik sebagai Mufti Pulau Pinang (1992 – 1997).

Pada 1994, beliau dilantik menggangotai Kumpulan Penyelidik Instrumen Islam (KPII) di bawah Suruhanjaya Sekuriti bagi membincangkan dan memutuskan isu berkaitan pasaran modal Islam di Malaysia. Pada 1996, Suruhanjaya Sekuriti kemudiannya menubuhkan Majlis Penasihat Syariah, dan Azmi dilantik menggangotai majlis itu untuk dua sesi, 1996-1998 dan 1998-2000.

Beliau turut dilantik sebagai Ketua Hakim Mahkamah Syariah Pulau Pinang (1998 – 1999) dan Ketua Hakim Syarie Wilayah Persekutuan (Kuala Lumpur dan Labuan) pada Febuari hingga April 1999, sebelum terlibat dalam lapangan politik Malaysia.

 Politik 
Azmi menjadi pemimpin awal yang mengasaskan Parti Keadilan Nasional (KeADILan) dan susulannya, Parti Keadilan Rakyat (KEADILAN). Beliau menjadi naib presiden KeADILan sepanjang kewujudan parti itu dari April 1999 hingga 2003, kemudian kekal menjadi naib presiden apabila KeADILan bergabung dengan Parti Rakyat Malaysia membentuk KEADILAN, hingga 2007. Beliau juga ialah pengasas KEADILAN Kedah bersama Johari Abdul, Ahmad Kasim dan beberapa tokoh lain.

 Keputusan pilihan raya 
+Keputusan pilihan raya yang ditandingi Syeikh Azmi AhmadTahunKawasan undiCalonPartiUndiPer (%)LawanPartiUndiPer (%)Majoriti1999Syeikh Azmi AhmadKeADILan12,69737.95Abdul Kadir Sheikh FadzirBN (UMNO)20,76462.058,067

 Anugerah dan pengiktirafan 


 Darjah Setia Pangkuan Negeri (D.S.P.N.) - Dato' (1994)

 Rujukan 

Kategori:Mufti Pulau Pinang